Rieldans | ATKV
Kunste > Projekte > Erfenisprojekte > Rieldans
Die oorsprong van die rieldans
Die rieldans kan met reg as die oudste danssoort in Suider Afrika gereken word omdat die hedendaagse vorm direk na die Khoi-San, die eerste bewoners van die streek herlei word.
Vanmelewe het die Khoi-San na 'n goeie oes of jagtog en by hul verskeie feeste al sirkelend om die vuur gedans. Baie van die passies word vandag nog steeds in 'n sirkel gedoen. In Nama staan die dans as die ׀khapara bekend en is veral bekend vir die vernuftige voetwerk en energieke pas waarmee dit gedans word. In Afrikaans het die dans die rieldans geword vanweë die ooreenkomste wat dit met die Skotse "reël" het.
Die dansers wat die dans vandag beoefen probeer dan ook deur middel van die kleredrag iets van daardie era weergee. Die riel het veral te make met die liefdespel en om dit te illustreer word diere en voëls nageboots. Die askoekslaan is 'n bekende deel van die rieldans waar die regtervoet gedurende die dans vinnig en sekuur bokant die linkerknie geplaas word. Die rieldans word veral in die Noord-Kaap en Karoo en enkele ander streke gedans.
Die ATKV het gedurende 2006 die eerste kompetisie in sy soort aangebied. Daar word voorsien dat die kompetisie nog steeds sal groei en dat gemeenskappe weer kultureel aktief gaan word.
Benewens die pryse en prysgeld wat die ATKV verskaf, is daar ook twee spesiale pryse (beste rieldansmusikant en beste Afrikaanse rieldansliedjie).
Met die ATKV-Rieldansfinaal om die draai is die spanne oorgehaal om vanjaar weer te dans dat die stof so staan. Vir rieldansers is dié unieke dansvorm meer as net 'n stokperdjie: dis in hul bloed, '...
Rieldansers wys van watter stoffasie hulle gemaak is
Altesaam 30 rieldansgroepe het mekaar die stryd by die Clanwilliamdam aangesê tydens die semifinale ronde van die ATKV-Rieldanskompetisie. Derek Kriel was daar om die aksie op kamera vas te vang.
KYK: Rieldansers wys van watter stoffasie hulle gemaak is
Die ATKV-Rieldansfinaal 2016 het Saterdagaand in die amfiteater van die Taalmonument in Paarl plaasgevind. Daar is gedans dat die stof so staan. Die foto's is deur Jean du Plessis geneem.